पाएं अपने शहर की ताज़ा ख़बरें और फ्री ई-पेपरडाउनलोड करें
कबीरधाम जिले में कोरोना संक्रमण की चेन को तोड़ने के लिए 16 मई तक लॉकडाउन लगाया गया है । इस बीच स्थिति चिंताजनक बनी हुई है । मौत का ग्राफ है कि कम होने का नाम ही नहीं ले रहा। रोज 5 से 8 मरीजों की मौत हो रही है। हालात यह है कि जिले में कोविड संक्रमितों की मौत का आंकड़ा 100 तक पहुंचने में 232 दिन लग गए थे, लेकिन बीते महज 19 दिन में ही 112 मरीजों ने दम तोड़ दिया, जिससे मृतकों की संख्या 200 के पार हो गई है ।
6 मई 2020 को जिले में कोरोना का पहला मरीज मिला था । 24 अगस्त 2020 को पहली मौत हुई थी । कोरोना से मौत के मामले में अप्रैल 2021 जिले के लिए भारी गुजरा । इस माह जिले में कोरोना के 10 हजार से ज्यादा पॉजिटिव केस सामने आए, वहीं कोरोना के कारण 109 मरीज असमय चले गए । मई माह के 6 दिन में 29 मरीजों की मौत हो चुकी है । ये आंकड़े काफी चौकाने वाले हैं । साथ ही चेतावनी भी दे रही है कि इस समय सावधान रहना जरुरी है । भीड़ में घूमना साहस नहीं है। सही मास्क लगाएं, दूरी बनाए रखें और नियमित रुप से हाथ धोते रहें। इसी में बचाव है ।
देरी से जांच, कोरोना से मौत की सबसे बड़ी वजह
लक्षण होने के बाद भी लोग कोरोना जांच नहीं करा रहे हैं। स्थिति गंभीर होने पर सैंपल जांच करा रहे हैं, तो फेफड़े में संक्रमण पहुंच रहा है । ऐसी स्थिति में मरीज को वेंटिलेटर पर रखने की नौबत आ रही है। वेंटिलेटर का अभाव होने के कारण ऑक्सीजन बेड पर रख रहे हैं, जहां पर्याप्त ऑक्सीजन फ्लो नहीं होने से सांस लेने में तकलीफ बढ़ रही है और ऐसे मरीज खतरनाक स्थिति तक पहुंच जा रहे हैं। इस कारण माैताें की संख्या बढ़ रही है।
अब भी 4 हजार से ज्यादा मरीज संघर्ष कर रहे
कबीरधाम जिले में अब भी 4 हजार से ज्यादा मरीज कोरोना से संघर्ष कर रहे हैं। जिले में 4741 एक्टिव केस है। 6 अप्रैल की स्थिति में 60 मरीज कोविड हॉस्पिटल में और 38 मरीज महराजपुर स्थित कोविड केयर सेंटर में भर्ती हैं।
अब रिकवरी रेट 73.39 फीसदी होने से मिली राहत
राहत की बात यह है कि संक्रमित मरीजों के ठीक होने की दर (रिकवरी रेट) में सुधार आया है। जिले में अब तक 18619 मरीज मिल चुके हैं। इनमें से 13666 मरीज स्वस्थ होकर डिस्चार्ज हो चुके हैं, जिसका रिकवरी रेट 73.39 फीसदी है। वहीं अप्रैल माह में यह 50.64 फीसदी पर था। यानी अब स्वस्थ होने वाले मरीजों की संख्या 13 फीसदी तक बढ़ा है। इधर 4643 मरीज होम आइसोलेशन में रहकर कोरोना से संघर्ष कर रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva bho_Deva hin_Deva hin_Deva zho_Hant eng_Latn